महाराष्ट्र लोक सेवा आयोग (एमपीएससी) के प्रवेश परीक्षा पास करे ला जाने के घंटों बाद, संतोष खाडे ह अपन एक झिन संगवारी ले बिनती करिस के वो ह वोला बीड ले सोलापुर तक ले जाय, जऊन ह करीबन 60 कोस (180 किलोमीटर) दूरिहा हवय. कुसियार के हरियर खेत मं हबरे के बाद वो ह कोप ला खोजिस -बांस, पैरा अऊ तिरपाल ले बने कुरिया. 25 बछर के संतोष ह मिनटों मं ये कुरिया ला टोर दीस जिहां ओकर दाई-ददा छे महिना के कुसियार के सीजन मं 30 बच्छर ले जियादा बखत ले मजूर के रूप मं रहत रहिन.
"मंय एनटी-डी (घूमंतू जनजाति के बीच के एक उप-श्रेणी) मं अव्वल आय रहेंव. ये बात ले खुस होय ले बढ़के ये बात ले खुस होय ला रहिस के अब मोर दाई-ददा ला कभू कुसियार काटे ला जाय ला नई परही." खाडे अपन घर के ओसार परछी मं प्लास्टिक के कुरसी मं बइठे कहिथे. ओकर परिवार करा 3 एकड़ के बिन अपासी वाले खेत हवय.
जब ये खबर मिलिस त खुसी ले आंसू के धार फूट गे, हँसी के ठहक्का परे ला लगिस. खाडे मजूर के बेटा आय, जऊन ह 30 बछर ले घलो जियादा बखत ले हरेक बछर सूखा असर वाले पटोदा ले सोलापुर जिला चले जावत रहिन. वो ह बताथे, वो मन के जइसने 90 फीसदी परिवार सलाना फसल काटे खातिर बूड़ति महाराष्ट्र अऊ कर्नाटक मं कुसियार कमाय वाले इलाका मं चले जाथें.
वंजारी समाज के, खाड़े ह भारी असरदार प्रदर्सन के संग 2021 के एमपीएससी परीक्षा पास करिस - वो ह सामान्य सूची मं राज भर मं 16 वां जगा हासिल करिस अऊ एनटी-डी श्रेणी मं अव्वल आइस.
2020 मं नीति आयोग के एक ठन रिपोर्ट मं कहे गे हवय के देश भर मं 700 ले जियादा कुसियार पेरे के कारखाना ले भारतीय चीनी उद्योग के सलाना उत्पादन करीबन 80,000 करोड़ रूपिया के हवय.
अकेल्ले महाराष्ट्र मं ये कारखाना मन ला चलाय मं करीबन 8 लाख कुसियार कटेइय्या मजूर हवंय. बनेच अकन मराठवाड़ा इलाका, खास करके बीड जिला ले हवंय. परंपरागत रूप ले मजूर मन ला एकमुश्त एडवांस मं पइसा देय जाथे, जऊन ला उचल के रूप मं जाने जाथे. ये ह 60,000 रूपिया ले 1,00, 000 रूपिया तक होथे अऊ अक्सर ये ह जम्मो सीजन सेती जोड़ा मं देय जाथे, जऊन ह छे ले सात महिना तक ले चल सकथे.
बूता करे अऊ रहे के हालत भरी खराब हवयः खाडे के दाई सरस्वती ह कहिथे के वो ह अक्सर ये देखे ला सुत बिहनिया 3 बजे जाग जावत रहिस के कारखाना मं ताजा कुसियार काटे गे हवय; वो मं रोज के बासी खावंय, शौचालय नई रहिस अऊ कतको बछर तक ले पानी सेती भारू दूरिहा जाय ला परे. 2022 मं, बालू ट्रक के ठोकर मारे ले वो ह अपन बइलागाड़ी ले गिर गे, त सरस्वती के गोड़ टूट गे.
खाड़े अपन दाई-ददा संग कुसियार के बंडल बनाय धन पतई ला छांटे मं मदद करे सेती कतको छुट्टी बताइस, जऊन ला वो मं चारा बना के बेंच सकत रहिन धन बइला मन ला खवाय सकत रहिन.
2019 मं, महाराष्ट्र सरकार ह गोपीनाथ मुंडे गन्ना कटाई श्रमिक निगम बनाइस. वित्तीय वर्ष 2023-24 सेती, सरकार ह निगम डहर ले कल्याणकारी काम मन के सेती 85 करोड़ रूपिया बांटे के प्रस्ताव दे हवय . वइसे, मजूर मन खराब हालत मं घलो बूता करत हवंय.
प्रायमरी स्कूल मं पढ़त बखत, खाडे, ओकर दू झिन बहिनी अऊ चचेरा भाई बछर भर मं छे महिना अपन नानी के संग रहत रहिन, वो मन स्कूल ले आय के बाद खेत मं बूता करेंव अऊ संझा मं पढ़ेंव.
कच्छा पांचवीं मं ओकर भर्ती अहमदनगर के एक ठन आश्रम स्कूल (घुमंतू जनजाति मन के सेती राज सरकार के एक ठन मुफत आवासीय स्कूल) मं कर दे गीस. ओकर दाई-ददा के मन मं उछाह रहिस के ओकर लइका ला अब कतको पीढ़ी ले चलत आवत भारी मिहनत करे ला नई परे.
अपन घर के तीर, खाडे ह हफ्ता के आखिर मं अऊ छुट्टी मं छोट-मोट बूता करे सुरु कर दीस, होटल मं धन थोर बहुत कपसा बेंचे लगिस. वो ह जऊन कमावत रहिस, वो ला वो चीज-बस जइसने- बैग, किताब, कंपास अऊ बनेच कुछु बिसोय मं खरचा करत रहिस जेकर बर ओकर दाई-ददा ला भारी जूझे ला परत रहय.
10वीं कच्छा तक ले, वो ह मन बना ले रहिस के राज्य लोक सेवा आयोग के नऊकरी सेती वो ह प्रतियोगी परिच्छा दिही.
तब तक ले ये परिवार ह टपरा वाले छानी माटी के घर मं रहत रहिस, ओकर ढांचा सावरगांव घाट मं ओकर नवा घर के पाछू मं ठाढ़े हवय. खाडे के कालेज जाय के बाद, परिवार ह अपन नवा पक्का घर बनाय के बिचार करिस. वो ह कहिथे के वो ला अपन पढ़ई पूरा करे अऊ नऊकरी करे के भारी जरूरत लगे लगिस.
2019 मं अपन स्नातक के पढ़ई पूरा करे के बाद, वो ह अपन बखत लाइब्रेरी मं बिताय ला सुरु करिस, अधिकतर पुणे मं जिहां वो ह दीगर पढ़ेइय्या लइका मन के संग हास्टल मं रहत रहिन जऊन मन प्रतियोगी परिच्छा के तियारी करत रहिन. वो ला अइसने लइका के रूप मं जाने लगिस, जउन ह संगी-संगवारी, सैर सपाटा अऊ चाहा-पिये सेती छुट्टी मारे ले परहेज करत रहिस.
पुणे के एक ठन जुन्ना रिहायशी इलाका कस्बा पेठ के लाइब्रेरी मं जाय के पहिली वो ह अपन सेलफोन ला अपन खोली मं छोड़ देवत रहिस. जिहां वो ह रत 1 बजे तक ले पढ़य, बीते बछर के सवाल मन ला पढ़य अऊ हल करय, इंटरव्यू ऊपर शोध करय, प्रश्नपत्र बनेइय्या अऊ इंटरव्यू लेवेइय्या मन के दिमाग के थाह लेगे के कोसिस करय.
वो ह दिन भर मं अऊसत 500-600 एमसीक्यू (बहुविकल्पीय प्रश्न) ला हल कर देवत रहिस.
आखिर वो ह जनवरी 2021 मं एमपीएससी प्रारंभिक के परिच्छा दीस, आगू के परिच्छा सेती जरूरी कटऑफ से 33 नंबर जियादा हासिल करिस. वइसे मेंस धन माई परिच्छा घलो ढेरिया गे, ये बेर महामारी के दूसर लहर सेती.
15 दिन तक ले घर मं रहे के बखत, निराश खाडे ला लगे लगिस के घर के अकेल्ला पढ़ेइय्या जवान लइका के जिम्मेवारी जियादा हवय. महामारी ह वो मन के रोजी-रोटी ला खतम कर दे रहिस अऊ आमदनी ऊपर मार परे रहिस. वो ह अपन एमपीएससी ला छोड़े के बिचार करे लगिस.
दिसंबर 2021 मं माई परिच्छा मं, खाडे ह इंटरव्यू राउंड ला पार कर लीस अऊ अपन दाई-ददा ला बचन देथे के वो मन ला 2022 मं कुसियार कटई मं जाय ला नई परय.
फेर येकर आगू काय होईस येला बतावत ओकर मं भर जाथे. वो ला आस रहिस के ओकर ददा, जेन ह पोलियो ले विकलांग, अनपढ़ अऊ एमपीएससी परिच्च्छा धन येकर तौर तरीका ला नई जाने सेती, ओकर ऊपर बगियाही.
पुणे मं, खाडे ह अपन फोन बंद कर दीस अऊ लाइब्रेरी चले गीस. अवेइय्या कोसिस मं, ओकर नंबर 700 मेर ले 417 ले 461 होगे. वो ला अब इंटरव्यू सेती 100 मेर ले सिरिफ 30-40 नंबर के जरूरत रहिस.
जऊन दिन वो ह जनवरी 2023 मं अपन इंटरव्यू दे रहिस, वो ला भारी भरोसा होगे के वो हा येला पार कर ले हवय, वो ह अपन ददा ला फोन करिस अऊ वोला कहेंव के वो मन ला अब कभू कोयता धरे ला नई परही. वो ह उचल ला चुकता करे सेती पइसा उधार लेंव अऊ सोलापुर चले गें, जिहां वो ह अपन दाई-ददा के समान अऊ ओकर मन के एक जोड़ी बइला ला एक ठन पिक-अप ट्रक मं लदवा देंय अऊ वो मन ला घर भेज देंव.
